8 หุ้น “Perpetual Bond” เฮ! สภาวิชาชีพฯเตรียมเคาะเกณฑ์ผ่อนปรน “TAS32” เดือนนี้
8 หุ้นออก "Perpetual Bond" เฮ! สภาวิชาชีพฯเตรียมเคาะเกณฑ์ผ่อนปรน "TAS32" เดือนนี้
8 หุ้นออก "Perpetual Bond" เฮ! สภาวิชาชีพฯเตรียมเคาะเกณฑ์ผ่อนปรน "TAS32" เดือนนี้
5 พ.ย. 2562

บริษัทหลักทรัพย์เคทีบี (ประเทศไทย) จำกัด (มหาชน) ระบุในบทวิเคราะห์ว่า สภาวิชาชีพบัญชีเตรียมผ่อนปรนเกณฑ์ให้กับ หุ้นกู้ด้อยสิทธิคล้ายทุน หรือ Perpetual Bond ทั้งนี้ จากการสอบถามกับสภาวิชาชีพบัญชีได้ชี้แจงว่า เกณฑ์สำหรับ Perpetual Bond นั้น อยู่ระหว่างการพิจารณาผ่อนปรนให้กับคนที่ออกก่อนการเริ่มใช้มาตรฐานบัญชี TAS32 ฉบับใหม่ที่จะมาใช้ในวันที่ 1 ม.ค.2563 โดยคาดว่าจะได้ข้อสรุปภายในสิ้นเดือน พ.ย. นี้ แต่อย่างไรก็ดี ทางสภาฯยังไม่ได้แจ้งว่าจะผ่อนปรนกี่ปี ขณะที่ข่าวก่อนหน้านี้แจ้งว่าจะเลื่อนการบังคับใช้ออกไปอีก 3 ปี
ทั้งนี้มีมุมมองเป็นบวกมากขึ้น เนื่องจากมีความเป็นไปได้ที่จะเลื่อนการใช้ TAS32 ออกไปจากเดิมที่จะเริ่มใช้ในปีหน้า เนื่องจากจะมีผลกระทบต่อบริษัทที่ออก perpetual bond ค่อนข้างมาก โดยคาดว่าจะช่วยลดแรงกดดันให้กับบริษัทที่ออก perpetual bond ก่อนหน้านี้ เพราะเกณฑ์ใหม่มีโอกาสที่จะนับ perpetual bond เป็นหนี้สินจากเดิมนับอยู่ในส่วนของทุน ซึ่งจะส่งผลให้ D/E มีโอกาสปรับตัวเพิ่มสูงขึ้นจนเกิน debt covenant ได้
โดยปัจจุบันมีบริษัทจดทะเบียนขนาดใหญ่ 8 แห่งที่ออก Perpetual Bond ณ 30 มิ.ย.2562 ได้แก่
บริษัท ไมเนอร์ อินเตอร์เนชั่นแนล จำกัด (มหาชน) หรือ MINT = 2.4 หมื่นล้านบาท
บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP = 2 หมื่นล้านบาท
บริษัท ซีพี ออลล์ จำกัด (มหาชน) หรือ CPALL = 2 หมื่นล้านบาท
บริษัท เจริญโภคภัณฑ์อาหาร จำกัด (มหาชน) หรือ CPF = 1.5 หมื่นล้านบาท
บริษัท อินโดรามา เวนเจอร์ส จำกัด (มหาชน) หรือ IVL = 1.5 หมื่นล้านบาท
บริษัท อนันดา ดีเวลลอปเม้นท์ จำกัด (มหาชน) หรือ ANAN = 6 พันล้านบาท
บริษัท พร็อพเพอร์ตี้ เพอร์เฟค จำกัด (มหาชน) หรือ PF = 500 ล้านบาท
บริษัท ทีทีซีแอล จำกัด (มหาชน) หรือ TTCL = 500 ล้านบาท
 